五哀詩 唐中書令禇遂良
作者：李綱
朝代：宋

paragraphs: 貞觀萃羣英，實爲太平基。
禇公初侍書，遂以骾亮知。
諌疏屢獻納，對揚竭論思。
翩如丹山鳳，來爲簫韶儀。
飛鳥自依人，此言已堪嗤。
更云譖劉洎，厥理尤足疑。
賢者雖已矣，可以此心推。
薫蕕難共器，梟鸞不同棲。
故令敬宗輩，汙染成瑕疵。
我觀永徽間，武氏盗政機。
禍端始牀第，幾使國祚移。
當時河南公，力諍伏丹墀。
頓首願還笏，丐身田里歸。
義氣動人主，回天初庶幾。
鄙哉英公勣，一言遂成非。
坐令牝鷄晨，啄喪靡有遺。
元勳顧命老，遠竄湘江湄。
茫然不復召，詎憶抱頸時。
卑濕所不堪，須髪盡成絲。
至今潭府帖，志士生長悲。